## Zakon o Hrvatskoj matici iseljenika

### NN 59/1990 (31.12.1990.), Zakon o Hrvatskoj matici iseljenika

# SABOR REPUBLIKE HRVATSKE

Na temelju članka 89. Ustava Republike Hrvatske a u svezi članka 6.
i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o Hrvatskoj matici iseljenika

Proglašavam Zakon o Hrvatskoj matici iseljenika kojeg je Sabor Republike
Hrvatske donio na sjednicama Vijeća općina i Društveno-političkog vijeća
28. prosinca 1990. godine.

Klasa: 011-01/90-02/71

Urbroj: 71-90-1

Zagreb, 29. prosinca 1990.

Predsjednik Republike Hrvatske

**dr. Franjo Tuđman, v. r.**

---

## ZAKON

### o Hrvatskoj matici iseljenika

Članak 1.

Hrvatska matica iseljenika i matice iseljenika osnovane za područje
jedne ili više općina, (u daljem tekštu: matice) samostalne su organizacije
i imaju svojstvo društvene pravne osobe s pravima, obvezama i odgovornostima
koje imaju na osnovi zakona i njihova statuta. Djelatnosti matice upisuju
se u sudski registar.

Članak 2.

Matice obavljaju društvene i privredne djelatnosti od značaja za položaj
hrvatskih iseljeničkih zajednica i za hrvatske etničke manjine u drugim
državama, za iseljenike s teritorija Republike Hrvatske i Hrvate koji žive
ili rade u inozemstvu iz drugih republika i pokrajina, i članove njihovih
obitelji koji borave u inozemstvu te brinu o unapređivanju njihovih odnosa
i veza s domovinom. U skladu s odredbom stavka 1. ovoga članka matice mogu
:

- izdavati časopise, knjige i druga sredstva informiranja i komuniciranja;

- organizirati posjete iseljenika i članova hrvatskih etničkih grupa
te njihovih potomaka i članova njihovih obitelji domovini, te posjete iseljenicima,
iseljeničkim organizacijama i hrvatskim etničkim grupama;

- organizirati kulturne, umjetničke i športske priredbe od značaja za
iseljenike, članove hrvatskih etničkih grupa, i radnike na radu u inozemstvu,
te njihove potomke i članove njihovih obitelji; odnosno vršiti nabavku
nošnji i drugog materijala od interesa za očuvanje nacionalnog identiteta;

- organizirati ekskurzije i znanstvena, stručna i popularna predavanja
za iseljenike, članove hrvatskih etničkih grupa i radnike na radu u inozemstvu,
te njihove potomke i članove njihovih obitelji, o pitanjima značajnim za
iseljeništvo i hrvatske etničke grupe. Djelatnosti matice od posebnog su
društvenog interesa.

Članak 3.

Statut matice sadrži odredbe o djelatnostima matice i načinu njihova
obavljanja, o sjedištu matice, o načinu ostvarivanja posebnog društvenog
interesa u obavljanju djelatnosti, organima matice i djelokrugu njihova
rada, o predstavljanju i zastupanju matice, o načinu obavljanja stručnih
i administrativnih poslova za maticu, o korištenju i raspolaganju sredstvima,
o ostvarivanju javnosti, o suradnji između Hrvatke matice iseljenika i
matica iseljenika osnovanih za područje jedne ili više općina.

Članak 4.

Vlada Republike Hrvatske daje suglasnost na Statut Hrvatske matice iseljenika.
Suglasnost na statut matice osnovane za područje jedne ili više općina
daje izvršno vijeće skupštine općine na čijem je području sjedište matice,
po pribavljenom mišljenju Ministarstva iseljeništva.

Članak 5.

Sredstva za rad matice osiguravaju se iz prihoda koje matica ostvari
vlastitom djelatnošću i iz budžeta društveno-političkih zajednica za čiji
teritorij odnosno područje je matica osnovana, na osnovi njezina programa
u dijelu koji je od interesa za društveno-političku zajednicu a kojeg prihvati
skupština društveno-političke zajednice na prijedlog Vlade odnosno izvršnog
vijeća, i iz drugih izvora.

Članak 6.

Maticu može osnovati skupština društveno-političke zajednice po pribavljenom
mišljenju Ministarstva iseljeništva.

Članak 7.

Skupština društveno-političke zajednice za čiji teritorij odnosno za
čije područje je osnovana matica, odnosno skupština općine na čijem području
je sjedište matice osnovane za područje više općina, može nakon pribavljanja
mišljenja Hrvatske matice iseljenika i Ministarstva iseljeništva donijeti
odluku o prestanku rada matice, ako utvrdi da ne postoje uvjeti određeni
ovim zakonom za obavljanje nejzine djelatnosti. Nakon pravomoćnosti odluke
o ukidanju matice provodi se postupak redovne likvidacije.

Članak 8.

Nadzor nad radom Hrvatske matice iseljenika i nad radom matica osnovanih
za područje jedne ili više općina obavlja Ministarstvo iseljeništva.

Članak 9.

Hrvatskom maticom iseljenika upravlja Upravni odbor koji se sastoji
od predsjednika i četiri člana koje imenuje i razrješava Vlada Republike
Hrvatske. Predsjednik i članovi Upravnog odbora imenuju se na vrijeme od
četiri godine.

Članak 10.

Maticom iseljenika osnovanom za područje jedne ili više općina upravlja
Upravni odbor koji se sastoji od predsjednika i četiri člana koje imenuje
i razrješava izvršno vijeće skupštine općine na čijem području je sjedište
matice, po pribavljenom mišljenju Ministarstva iseljeništva. Predsjednik
i članovi Upravnog odbora imenuju se na vrijeme od četiri godine.

Članak 11.

Matica iseljenika Hrvatske i matice iseljenika osnovane do dana stupanja
na snagu ovoga zakona uskladit će svoju organizaciju, svoje djelovanje
i svoje statute s odredbama ovoga zakona u roku od tri mjeseca od dana
stupanja na snagu ovoga zakona.

Članak 12.

Danom stupanja na snagu ovoga zakona prestaje važiti Zakon o Matici
iseljenika Hrvatske ("Narodne novine", br. 13/90).

Članak 13.

Ovaj zakon stupa na snagu osmoga dana nakon objave u "Narodnim
novinama".

Klasa : 019-03/90-03/02

Zagreb, 28. prosinca 1990.

SABOR REPUBLIKE HRVATSKE

Predsjednik Vijeća općina

**Slavko Degoricija, v. r.**

Predsjednik Društveno-političkog vijeća

**Ivan Vekić, v. r.**

Predsjednik Sabora

**dr. Žarko Domljan, v. r.**

Zakon, NN 59/1990-1161